Офис на НАП Сердика

 Сградата на офис на НАП Сердика, в която се намират салони за обслужване на клиенти, е на адрес: гр. София, бул. „Княгиня Мария Луиза“ № 88, ет. 1, п. к. 1202, телефони за връзка: 02/ 813 06 14, 02/ 813 06 12.

 Офисът се намира срещу хотел „Рамада“, в сградата на Столична община - Район „Сердика“, в близост до Централна автогара и Централна ЖП гара (на около 400 м).

 Най-близките спирки на градски транспорт са:

* Метростанции „Лъвов мост“ и „Централна гара“
* Спирка „Ул. Козлодуй“, която обслужва трамваи с номера 12, 18, 4
* Спирка „Централна гара“, която обслужва автобуси с номера 85, 213, 285, 305, 404, 413.

 Сградата попада в район „зелена зона“ за почасово паркиране. Обозначени места за преференциално паркиране на превозни средства, превозващи хора с увреждания, има пред сградата, както и на разстояние 20-50 м. на бул. „Мария Луиза“ и на ул. „Клокотница“.

 Входът на сградата е на партерно ниво, без стъпала. Влиза се през външна врата, която е с посока на отваряне навън, не е автоматична. Срещу входната врата има асансьор. Салоните за обслужване клиенти се намират на първия етаж. До тях се достига с асансьор, както и по стълбище с общо 20 стъпала.

 В офиса няма система за управление на опашките. Има обикновени информационни табла. Поставена е информация за оказване на асистирана помощ от служители при обслужване на клиенти със затруднения.

 Обособена е стая за обслужване на клиенти с увреждания. Осигурено е обслужване чрез видео жестов превод за хора с увреден слух.

 Има възможност за предварително уговаряне на час за посещение, чрез позвъняване на телефоните за връзка.

 В офиса има постоянно присъствие на охрана.